তথ্যবিবরণী নম্বর : ৩০৫৭

**রাষ্ট্রপতির ভাষণকে সুবিন্যস্ত, তথ্য-উপাত্ত সমৃদ্ধ ও**

**দিকনির্দেশনামূলক হিসেবে মন্তব্য করেছেন ধর্মমন্ত্রী**

ঢাকা, ৫ ফাল্গুন (১৮ ফেব্রুয়ারি):

দ্বাদশ জাতীয় সংসদের প্রথম অধিবেশনে রাষ্ট্রপতির দেয়া ভাষণকে সুবিন্যস্ত, তথ্য-উপাত্ত সমৃদ্ধ ও দিক-নির্দেশনামূলক হিসেবে মন্তব্য করেছেন ধর্মমন্ত্রী মোঃ ফরিদুল হক খান। আজ জাতীয় সংসদে রাষ্ট্রপতির ভাষণের ওপর ধন্যবাদ প্রস্তাবের আলোচনায় অংশ নিয়ে ধর্মমন্ত্রী এ মন্তব্য করেন।

মন্ত্রী বলেন, রাষ্ট্রপতি তাঁর ভাষণে গত দেড় দশকে প্রধানমন্ত্রী শেখ হাসিনার নেতৃত্বে উন্নয়নের সকল সূচকে বদলে যাওয়া বাংলাদেশের চিত্র তুলে ধরেছেন। একইসাথে প্রধানমন্ত্রী শেখ হাসিনা ঘোষিত উন্নত-সমৃদ্ধ স্মার্ট বাংলাদেশ বিনির্মাণে নানা দিক-নির্দেশনাও রাষ্ট্রপতির ভাষণে প্রতিফলিত হয়েছে। এ ভাষণ আগামীদিনে স্মার্ট বাংলাদেশ গড়ার ক্ষেত্রে অনুপ্রেরণা যোগাবে।

মোঃ ফরিদুল হক খান বলেন, গত ১৫ বছরে প্রধানমন্ত্রীর নেতৃত্বে উন্নয়নের সকল সূচকে নব দিগন্তের উন্মেষ ঘটেছে, মাইলফলক রচিত হয়েছে। ২০০৮-০৯ অর্থবছরের ৯৯ হাজার ৯৬২ কোটি টাকার বাজেট ২০২৩-২৪ অর্থবছরে ৭ লাখ ৬১ হাজার ৭৮৫ কোটিতে উন্নীত হয়েছে। ২০০৮ সালের ৪ হাজার ৪৯২ মেগাওয়াট বিদ্যুৎ ২০২৩ সালে ২৯ হাজার ৭২৭ মেগাওয়াটে পরিণত হয়েছে। শতভাগ মানুষের ঘরে বিদ্যুৎ পৌঁছে গেছে, মাথাপিছু আয় ২০০৯ সালে ৭০৩ ডলার হতে ২০২৩ সালে ২ হাজার ৭৯৩ ডলারে উন্নীত হয়েছে।

ধর্মমন্ত্রী বলেন, নিজস্ব অর্থায়নে পদ্মাসেতুর মতো মেগাপ্রজেক্ট বাস্তবায়ন করে প্রধানমন্ত্রী আমাদের সক্ষমতার প্রমাণ দিয়েছেন। একইসাথে ১০টি মেগা প্রজেক্ট বাস্তবায়নের উদ্যোগ গ্রহণ করে প্রধানমন্ত্রী বিশ্বকে চমকে দিয়েছেন। ৩৯৪টি উপজেলা সম্পূর্ণভাবে ভূমিহীন ও গৃহহীন মুক্ত হয়েছে। শতভাগ প্রতিবন্ধী ভাতাসহ বয়স্ক ভাতা, বিধবা ও স্বামী পরিত্যক্তা ভাতা, মাতৃত্বকালীন ভাতা প্রদানের মাধ্যমে গরিব-অসহায় মানুষের কষ্ট লাঘবের প্রচেষ্টা অব্যাহত রয়েছে। খাদ্যে স্বয়ংসম্পূর্ণতা অর্জনের পাশাপাশি বিভিন্ন কৃষিপণ্য উৎপাদনের বিভিন্ন সূচকে বিশ্বে ১০টি প্রথম সারির দেশের তালিকায় বাংলাদেশ স্থান করে নিয়েছে।

ধর্ম বিষয়ক মন্ত্রণালয় কর্তৃক মুসলিম সম্প্রদায়ের জন্য বাস্তবায়িত বিভিন্ন উন্নয়ন প্রকল্পের কথা তুলে ধরে মন্ত্রী বলেন, ইসলামের খেদমতে প্রধানমন্ত্রী শেখ হাসিনার এই উদ্যোগ ইতিহাসে স্বর্ণাক্ষরে লেখা থাকবে। ২০১৭ সালে প্রধানমন্ত্রী শেখ হাসিনা দেশের প্রতিটি জেলা-উপজেলায় একটি করে মোট ৫৬৪টি মডেল মসজিদ ও ইসলামিক সাংস্কৃতিক কেন্দ্র স্থাপন প্রকল্প গ্রহণ করে মুসলিম বিশ্বে অনন্য দৃষ্টান্ত স্থাপন করেছেন। তিনি বলেন, মুসলিম সম্প্রদায়ের মতো হিন্দু, বৌদ্ধ ও খ্রিস্টান সম্প্রদায়ের ধর্মীয় প্রতিষ্ঠানের অবকাঠামোগত উন্নয়ন ও সংস্কার এবং ধর্মীয় নেতাদের সম্পৃক্তকরণের মাধ্যমে মানবসম্পদ উন্নয়ন ও ধর্মীয় নেতাদের প্রশিক্ষণসহ আন্তঃধর্মীয় সংস্কৃতির বিকাশে নানামুখী উদ্যোগ বাস্তবায়ন করা হয়েছে। বাংলাদেশের অর্থায়নে নেপালের লুম্বিনীতে একটি বৌদ্ধবিহার নির্মাণের উদ্যোগ গ্রহণ করা হয়েছে।

#

আবুবকর/সায়েম/শফি/সঞ্জীব/জয়নুল/২০২৪/২০১০ ঘণ্টা

তথ্যবিবরণী                                                                                                    নম্বর : ৩০৫৬

**ঢাকায় কমনওয়েলথ কারাতের সফল আয়োজনের আশাবাদ যুব ও ক্রীড়া মন্ত্রীর**

ঢাকা, ৫ ফাল্গুন (১৮ ফেব্রুয়ারি) ː

আগামী ২৫-২৯ সেপ্টেম্বর ২০২৪ কমনওয়েলথ কারাতে প্রতিযোগিতার আসর ঢাকায় অনুষ্ঠিত হবে বলে জানিয়েছেন যুব ও ক্রীড়া মন্ত্রী নাজমুল হাসান ও কমনওয়েলথ কারাতে ফেডারেশনের সভাপতি সানি পিল্লাই। যুব ও ক্রীড়া মন্ত্রী কমনওয়েলথ ফেডারেশনের সভাপতিকে জানান, বাংলাদেশ অত্যন্ত সফলভাবে বিভিন্ন আন্তর্জাতিক টুর্নামেন্ট আয়োজন করে চলেছে। এরই ধারাবাহিকতায় সেপ্টেম্বরে অনুষ্ঠিতব্য কমনওয়েলথ কারাতে চ্যাম্পিয়নশিপও ঢাকা অত্যন্ত সফলভাবেই আয়োজন করবে।

আজ সচিবালয়ে যুব ও ক্রীড়া মন্ত্রীর সাথে সাক্ষাৎ করেন কমনওয়েলথ কারাতে ফেডারেশনের সভাপতি সানি পিল্লাই। এ সময় কমনওয়েলথভুক্ত রাষ্ট্রসমূহের মধ্যে কারাতে খেলার উন্নয়ন সংশ্লিষ্ট গুরুত্বপূর্ণ বিষয়ে আলোচনা হয়।

বৈঠকে যুব ও ক্রীড়া মন্ত্রী বলেন, কারাতে অত্যন্ত জনপ্রিয় একটি গ্লোবাল স্পোর্ট। বাংলাদেশেও দিন দিন খেলাটি জনপ্রিয় হয়ে উঠছে। সরকার কারাতের উন্নয়নে বিভিন্ন পদক্ষেপ গ্রহণ করেছে। এরই ধারাবাহিকতায় আগামী ২৫-২৯ সেপ্টেম্বর ২০২৪ কমনওয়েলথ কারাতে প্রতিযোগিতার আসর ঢাকায় অনুষ্ঠিত হবে।

এ আসর আয়োজনে কমনওয়েলথ কারাতে ফেডারেশনের পক্ষ থেকে সার্বিক সহযোগিতা প্রদান করা হবে বলে জানিয়ে কমনওয়েলথ কারাতে ফেডারেশনের সভাপতি বলেন, বাংলাদেশ ক্রিকেট, ফুটবল, কারাতেসহ সকল খেলায় অভাবনীয় সাফল্য অর্জন করেছে। সদ্য দায়িত্বপ্রাপ্ত ক্রীড়া মন্ত্রীর সফল নেতৃত্বে বাংলাদেশ ক্রীড়াক্ষেত্রে আরো এগিয়ে যাবে। এ সময় তিনি যুব ও ক্রীড়া মন্ত্রীকে লিডার অভ্‌ ক্রিকেট হিসেবে আখ্যায়িত করে বলেন, বিসিবি সভাপতি হিসেবে বর্তমান যুব ও ক্রীড়া মন্ত্রী ক্রিকেটকে বিশ্ব ক্রীড়াঙ্গনে এক শক্তিশালী অবস্থানে উন্নীত করতে সমর্থ হয়েছেন।

বৈঠকে যুব ও ক্রীড়া মন্ত্রণালয়ের কর্মকর্তাবৃন্দ ও বাংলাদেশ কারাতে ফেডারেশনের সভাপতি ড. মোজাম্মেল হক খানসহ অন্যান্য কর্মকর্তা উপস্থিত ছিলেন।

#

আরিফ/সায়েম/শফি/সঞ্জীব/শামীম/২০২৪/২০০৮ ঘণ্টা

তথ্যবিবরণী                                                                                                    নম্বর : ৩০৫৫

**বাংলাদেশ আজ বিশ্বে উন্নয়নের রোল মডেল**

**--মুক্তিযুদ্ধ বিষয়ক মন্ত্রী**

ঢাকা, ৫ ফাল্গুন (১৮ ফেব্রুয়ারি) ː

মুক্তিযুদ্ধ বিষয়ক মন্ত্রী আ ক ম মোজাম্মেল হক বলেছেন, প্রধানমন্ত্রী শেখ হাসিনার সুদূরপ্রসারী পরিকল্পনায় বাংলাদেশ আজ বিশ্বে উন্নয়নের রোল মডেল। তাঁর নিপুন পরিকল্পনা এবং দৃঢ় নেতৃত্বে এদেশ উন্নয়ন ও সমৃদ্ধির পথে এগিয়ে চলছে। রাষ্ট্র পরিচালনায় তার দক্ষতা ও সাফল্য ঈর্ষণীয়। এই ধারা অব্যাহত থাকলে দ্রুতই আমরা উন্নত-সমৃদ্ধ দেশে পরিণত হব।

মন্ত্রী আজ বাংলা একাডেমির আব্দুল করিম সাহিত্যবিশারদ মিলনায়তনে পররাষ্ট্র মন্ত্রণালয়ের সংসদীয় স্থায়ী কমিটির সভাপতি ও সাবেক পররাষ্ট্রমন্ত্রী এ কে আব্দুল মোমেনের লেখা 'শেখ হাসিনার দর্শন ভিশন ও নেতৃত্ব, উন্নয়নের চাবিকাঠি' বইয়ের প্রকাশনা অনুষ্ঠানে প্রধান অতিথির বক্তৃতায় এসব কথা বলেন।

সাবেক পরিকল্পনা প্রতিমন্ত্রী ড. শামসুল আলমের সভাপতিত্বে অনুষ্ঠানে অন্যান্যের মধ্যে লেখক পররাষ্ট্র মন্ত্রণালয়ের সংসদীয় স্থায়ী কমিটির সভাপতি ও সাবেক পররাষ্ট্র মন্ত্রী ড. এ কে আব্দুল মোমেন, কথাসাহিত্যিক ও ব্যবস্থাপনা সম্পাদক প্রথম আলোর আনিসুল হক, ঢাকা বিশ্ববিদ্যালয়ের অর্থনীতি বিভাগের অধ্যাপক ড. মুহাম্মদ শাহাদাত হোসেন সিদ্দিকী, বেঙ্গলবুকসের ব্যবস্হাপনা পরিচালক মাহমুদুল হাসান, বেঙ্গলবুকসের মহাব্যবস্হাপক আজাহার ফরহাদ বক্তৃতা করেন।

মন্ত্রী বলেন, ভিশন যদি না থাকে তাহলে দেশ তার কাঙ্ক্ষিত লক্ষ্যে পৌঁছাতে পারে না। এ দেশে ১০০ বছর কীভাবে চলবে তার উন্নয়ন পরিকল্পনা করেছেন জননেত্রী শেখ হাসিনা। একজন ভিশনারি নেতা বলেই তাঁর পক্ষে এটা করা সম্ভব হয়েছে। তিনি বলেন, বিশ্বের অনেক দেশই এখন বাংলাদেশের উন্নয়ন মডেল অনুসরণ করছে, যা প্রকারান্তরে শেখ হাসিনার দর্শনকে অনুসরণ করা।

এর আগে মন্ত্রী সাবেক পররাষ্ট্র মন্ত্রী ড. এ কে আব্দুল মোমেনের লেখা ‘শেখ হাসিনার দর্শন ভিশন ও নেতৃত্ব উন্নয়নের চাবিকাঠি’ বই এর মোড়ক উন্মোচন করেন।

পরে মন্ত্রী বাংলা একাডেমির নজরুল মঞ্চে বীর মুক্তিযোদ্ধা নূরুল ইসলাম মোমেনের লেখা ‘বঙ্গবন্ধুকে জানি ও প্রজন্মকে মুক্তিযুদ্ধের কথা বলি’ বই এর মোড়ক উন্মোচন করেন।

#

এনায়েত/সায়েম/শফি/সঞ্জীব/শমীম/২০২৪/১৯৫৮ ঘণ্টা

তথ্যবিবরণী নম্বর : ৩০৫৩

**অপতথ্য ও মিথ্যা তথ্য রোধে বাংলাদেশ ও ইউরোপীয় ইউনিয়ন একযোগে কাজ করবে**

**-তথ্য ও সম্প্রচার প্রতিমন্ত্রী**

ঢাকা, ৫ ফাল্গুন (১৮ ফেব্রুয়ারি) :

অপতথ্য ও মিথ্যা তথ্য রোধে বাংলাদেশ ও ইউরোপীয় ইউনিয়ন একযোগে কাজ করবে বলে জানিয়েছেন তথ্য ও সম্প্রচার প্রতিমন্ত্রী মোহাম্মদ আলী আরাফাত।

আজ সচিবালয়ে তথ্য ও সম্প্রচার মন্ত্রণালয়ে প্রতিমন্ত্রীর সাথে বাংলাদেশে নিযুক্ত ইউরোপীয় ইউনিয়নের রাষ্ট্রদূত হোয়াইটলি-এর সাক্ষাৎ শেষে সাংবাদিকদের ব্রিফিংকালে এ কথা জানান প্রতিমন্ত্রী। এর আগে প্রতিমন্ত্রীর সাথে তার দপ্তরে সাক্ষাৎ করেন বাংলাদেশে নিযুক্ত ইউরোপীয় ইউনিয়নের রাষ্ট্রদূত।

এ সময় সাংবাদিকদের প্রতিমন্ত্রী বলেন, ইউরোপীয় ইউনিয়তো বটেই, পুরো বিশ্ব জুড়ে অপতথ্য ও মিথ্যা তথ্য মানুষকে ডিজিটাল ঝুঁকির মধ্যে ফেলেছে। প্রযুক্তি ব্যবহার করে এসব অপতথ্য ও মিথ্যা তথ্য তৈরি ও প্রচার করা হচ্ছে। আগামী কিছু দিনের মধ্যে মানুষকে যে বিষয়গুলো সবচেয়ে বেশি ঝুঁকির মধ্যে ফেলবে তার মধ্যে অপপ্রচার, মিথ্যা তথ্য ও অপতথ্য অন্যতম। এ ধারণাটা গোটা বিশ্বজুড়ে আছে। সে জায়গায় বাংলাদেশ ও ইউরোপীয় ইউনিয়ন কীভাবে পারস্পরিক সহযোগিতা করতে পারে সে বিষয়ে রাষ্ট্রদূতের সাথে কথা হয়েছে।

প্রতিমন্ত্রী আরো বলেন, বাংলাদেশের ব্যাপারে ইউরোপীয় ইউনিয়নের সমর্থন, সহযোগিতা, অংশীদারিত্বের বিষয়েও কথা হয়েছে। অপতথ্য ও মিথ্যা তথ্য কীভাবে অন্তর্ভুক্তিমূলক ব্যবস্থার মাধ্যমে চিহ্নিত করতে পারি সে বিষয়ে কথা হয়েছে।

ইউরোপীয় ইউনিয়ন কী ধরনের সহযোগিতা করবে সাংবাদিকদের এমন প্রশ্নের জবাবে প্রতিমন্ত্রী বলেন, ধারণা বিনিময় করা ও প্রযুক্তিগত সহযোগিতা থাকবে।

গোটা বিশ্ব জুড়ে বিভিন্ন যুদ্ধ-বিগ্রহের কারণে সাংবাদিকদের ঝুঁকির মধ্যে পড়ার বিষয়ে ইইউ রাষ্ট্রদূতের সাথে আলাপ হয়েছে উল্লেখ করে এ সময় প্রতিমন্ত্রী আরও বলেন, বৈশ্বিক প্রেক্ষাপটে সাংবাদিকদের নিরাপত্তা ও স্বাধীনতার বিষয়ে ইইউ রাষ্ট্রদূতের সাথে আলোচনা হয়েছে। ইইউ রাষ্ট্রদূত এ বিষয়ে ইউরোপে বিভিন্ন ধরনের চ্যালেঞ্জের কথা বলেছেন। আমাদের দেশে আরও কোথায় উন্নতি করতে পারি, কোথায় কোথায় আমাদের সুযোগ আছে এ বিষয়গুলো নিয়ে তার সাথে আলাপ হয়েছে।

অধ্যাপক আরাফাত বলেন, গণমাধ্যমের বিস্তৃতি উদার করতে গিয়ে গণমাধ্যমে বিশৃঙ্খলা প্রবেশ করেছে বলে পেশাদার সাংবাদিকরা বলছেন। সরকার সাংবাদিকতা, গণমাধ্যমের জায়গা, রাজনীতির ক্ষেত্রে সব জায়গায় একটা স্বাস্থ্যকর পরিবেশ চায়। গণতন্ত্র মানে আইনের শাসনও। গণতন্ত্র মানে সবকিছুর স্বাধীনতা আছে এবং আইনের শাসন হলো আমি কী কী করতে পারি না। দুটি বিষয়ের একটি চমৎকার ভারসাম্য খুবই গুরুত্বপূর্ণ।

প্রতিমন্ত্রী যোগ করেন, আমরা অবশ্যই অপতথ্য প্রতিরোধ করতে চাই কিন্তু মতপ্রকাশের অবাধ স্বাধীনতা এবং গণমাধ্যমের অবারিত স্বাধীনতার জায়গা কোনভাবেই সংকুচিত করে নয়। দুটোই একইসাথে আমাদের করতে হবে। দেশে এবং বাইরে এ বিষয়ে আমরা নৈতিকভাবে একমত আছি। সেখানে একসাথে আরও পথ খুঁজে বের করার ব্যাপারে ইইউ রাষ্ট্রদূতের সাথে আলোচনা হয়েছে।

সাংবাদিকদের অপর এক প্রশ্নের উত্তরে প্রতিমন্ত্রী আরও বলেন, অপতথ্যের দ্বারা আমরা সকলেই ক্ষতিগ্রস্ত। অপতথ্যের কারণে পশ্চিমারাও ক্ষতিগ্রস্ত, আমরাও ক্ষতিগ্রস্ত। এটা কীভাবে সবাই মিলে মোকাবিলা করা যায় সে বিষয়ে ইইউ রাষ্ট্রদূতের সাথে আলোচনা হয়েছে। ইইউ এ সংক্রান্ত আইনগত বিষয় ও ধারণাগত বিষয় আমাদের সাথে বিনিময় করবে এবং এ বিষয়ে প্রযুক্তিগত সহযোগিতা করবে।

প্রতিমন্ত্রীর সাথে সাক্ষাৎ শেষে ইইউ রাষ্ট্রদূত চার্লস হোয়াইটলি সাংবাদিকদের বলেন, তিনি প্রতিমন্ত্রীর সাথে অপতথ্যের বিষয়ে বিশেষভাবে আলোচনা করেছেন কারণ সমস্যাটি বিশ্বজুড়ে সমাধান করা হচ্ছে এবং ইইউও এই বিষয়ে কাজ করছে।

#

ইফতেখার/সায়েম/শফি/সঞ্জীব/রেজাউল/২০২৪/১৯২৭ ঘণ্টা

তথ্যবিবরণী                                                                                                    নম্বর : ৩০৫২

**বঙ্গবন্ধুকে হত্যার পর বাংলা, বাংলা ভাষা ও ইতিহাস**

**সবকিছু অপরাধীদের হাতে তুলে দেওয়া হয়**

**-নৌপরিবহন প্রতিমন্ত্রী**

ঢাকা, ৫ ফাল্গুন (১৮ ফেব্রুয়ারি) ː

নৌপরিবহন প্রতিমন্ত্রী খালিদ মাহমুদ চৌধুরী বলেছেন, ’৭৫ এ বঙ্গবন্ধুকে সপরিবারে হত্যার পর বাংলা, বাংলা ভাষা ও ইতিহাস সবকিছু অপরাধীদের হাতে তুলে দেওয়া হয়। বঙ্গবন্ধুর কন্যা প্রধানমন্ত্রী শেখ হাসিনা ১৯৮১ সালে দেশে ফেরার পর বাংলা, বাংলা ভাষা ও ইতিহাস নিরাপদ হয়। বাংলা একাডেমির প্রতি প্রধানমন্ত্রীর টান অনেক। তিনি ২১ বার বাংলা একাডেমির বইমেলা উদ্বোধন করেছেন। বঙ্গবন্ধুর পর বাংলা একাডেমির প্রতি এরকম ভালোবাসা প্রধানমন্ত্রী শেখ হাসিনা ছাড়া অন্য কারো মধ্যে দেখিনি।

প্রতিমন্ত্রী আজ ঢাকায় বাংলা একাডেমির ভাষা শহীদ মুক্তমঞ্চে কবি নীরেন্দ্রনাথ চক্রবর্তীর জন্মশতবর্ষ উদযাপন অনুষ্ঠানে প্রধান অতিথির বক্তৃতায় এসব কথা বলেন। তিনি আরো বলেন, কবি নীরেন্দ্রনাথ চক্রবর্তী নতুন প্রজন্মের কাছ থেকে যেন হারিয়ে না যায় সেজন্য পদক্ষেপ নিতে হবে। কবি নীরেন্দ্রনাথ চক্রবর্তীর রচনা, কবিতা, সাহিত্যকর্ম নতুন প্রজন্মের কাছে ছড়িয়ে দিতে হবে-তাহলে জন্মভূমি ও দেশ নিরাপদ থাকবে।

বাংলা একাডেমির মহাপরিচালক জাতিসত্তার কবি মুহম্মদ নুরুল হুদা জন্মশতবর্ষ উদযাপন উদ্বোধন করেন এবং ওয়ার্ল্ড ইউনিভার্সিটি অভ্‌ বাংলাদেশ এর উপাচার্য ইমেরিটাস অধ্যাপক ড. আব্দুল মান্নান চৌধুরী অনুষ্ঠানে সভাপতিত্ব করেন। বাংলা একাডেমির পরিচালক ড. শাহাদাত হোসেন নিপুর সঞ্চালনায় অনুষ্ঠানে অন্যান্যের মধ্যে বক্তব্য রাখেন কবি আসলাম সানি, সাতকর্ণী ঘোষ, অবনী বাবু, ড. তপন বাগচী, শিহাব শাহরিয়ার।

উল্লেখ্য, কবি নীরেন্দ্রনাথ চক্রবর্তী ১৯২৪ সালে বর্তমান বাংলাদেশের ফরিদপুরে জন্মগ্রহণ করেন এবং ২০১৮ সালে পশ্চিমবঙ্গে ৯৪ বছর বয়সে পরলোক গমন করেন। তিনি একাধারে কবি ও গল্পকার। তিনি একজন ভারতীয় বাঙালি কবি। তিনি আধুনিক বাংলা কবিদের অন্যতম। 'উলঙ্গ রাজা' তাঁর অন্যতম বিখ্যাত কাব্যগ্রন্থ। এ কাব্যগ্রন্থ লেখার জন্য তিনি ১৯৭৪ সালে সাহিত্য একাডেমী পুরস্কার লাভ করেন।

#

জাহাঙ্গীর/সায়েম/শফি/সঞ্জীব/শামীম/২০২৪/১৯৫০ ঘণ্টা

তথ্যবিবরণী                                                                                                    নম্বর : ৩০৫১

**বাণিজ্য প্রতিমন্ত্রীর সাথে ভুটানসহ তিন দেশের প্রতিনিধির সাক্ষাৎ**

ঢাকা, ৫ ফাল্গুন (১৮ ফেব্রুয়ারি) ː

বাণিজ্য প্রতিমন্ত্রী আহসানুল ইসলাম (টিটু)’র সাথে ভুটানের রাষ্ট্রদূত Rinchen Kuentsyl, কোরিয়ার রাষ্ট্রদূত Park Young-sik, থাইল্যান্ডের রাষ্ট্রদূত  Makawadee Sumitmor সাক্ষাৎ করেন।

আজ বাণিজ্য মন্ত্রণালয়ে প্রতিমন্ত্রীর অফিসকক্ষে ভুটান, কোরিয়া এবং থাইল্যান্ডের প্রতিনিধির সাথে পৃথকভাবে সাক্ষাৎ করেন।

ভুটানের রাষ্ট্রদূতের সাথে আলাপকালে বাণিজ্য প্রতিমন্ত্রী আহসানুল ইসলাম (টিটু) বলেন, ভুটানের সাথে বাংলাদেশের মধ্যে বাণিজ্যিক সম্পর্ক রয়েছে যা আগামীতে দীর্ঘতর হবে। ভুটান থেকে বাংলাদেশ ফলমূল, গ্রানাইটসহ অন্যান্য পণ্য আমদানি করে থাকে। প্রধানমন্ত্রীর নির্দেশে বাংলাদেশ নিয়মিত রপ্তানিযোগ্য পণ্যের তালিকাতে আরো পণ্য যোগ করতে উদ্যোগ নিচ্ছে।

ভুটানের রাষ্ট্রদূত Rinchen Kuentsyl বাংলাদেশের প্রধানমন্ত্রী ও বাংলাদেশের উন্নয়নের ভূয়সী প্রশংসা করে বলেন, ভুটানের জন্য বাংলাদেশ অনেক অবদান রেখেছে। ভুটানের অধিকাংশ চিকিৎসক বাংলাদেশ থেকে ডিগ্রি লাভ করেছে। ভুটানে বাংলাদেশের ওয়ালটন, প্রাণ, হাতিল-এর পণ্যের যথেষ্ট সুনাম রয়েছে।

কোরিয়ার রাষ্ট্রদূতের সাথে আলাপকালে বাণিজ্য প্রতিমন্ত্রী বলেন, বাংলাদেশের ঔষধের কাঁচামাল ও আবর্জনা ব্যবস্থাপনা নিয়ে প্রযুক্তিগত সহায়তা প্রয়োজন। যোগাযোগ ব্যবস্থায় পরিবেশ উপযোগী বৈদ্যুতিক গাড়িরও চাহিদা রয়েছে। স্বল্পোন্নত দেশের তালিকা থেকে উত্তরণের পরের বছরগুলোতে বাংলাদেশ কোরিয়া থেকে এলডিসিভুক্ত দেশের সুবিধা কামনা করে।

কোরিয়ার রাষ্ট্রদূত Park Young-sik জানান, দু’দেশের সম্পর্ককে আরো দৃঢ় করতে নির্দিষ্ট ফ্রেমওয়ার্ক ধরে যৌথভাবে কাজ করতে হবে। আশা করি, আসন্ন ডব্লিউটিও সম্মেলনে দ্বি-পাক্ষিক স্বার্থ নিয়ে বাংলাদেশের সাথে পৃথক আলোচনা হবে।

এরপর, বাণিজ্য প্রতিমন্ত্রীর সাথে সাক্ষাতে থাইল্যান্ডের রাষ্ট্রদূত Makawadee Sumitmor জানান, বাণিজ্য সম্প্রসারণে দু’দেশের মধ্যে আরো সমঝোতা-চুক্তির প্রয়োজন আছে। এর ফলে বাণিজ্যিক চ্যালেঞ্জ দূর করা যাবে। বাংলাদেশের প্রধানমন্ত্রীকে থাইল্যান্ড ‘ইউএনএসকাপ’ আয়োজনে পেলে আরো সম্পূরক আলোচনা করা হবে।

বাংলাদেশকে বিনিয়োগবান্ধব উল্লেখ করে বাণিজ্য প্রতিমন্ত্রী আহসানুল ইসলাম জানান, প্রধানমন্ত্রী বাংলাদেশে বিনিয়োগের সুযোগ-সুবিধা বৃদ্ধি করে যাচ্ছে।

#

আসিফ/সায়েম/শফি/সঞ্জীব/শামীম/২০২৪/১৮৪০ঘণ্টা

তথ্যবিবরণী                                                                                                  নম্বর : ৩০৫০

**নিজ পরিবারের মতো ভালোবেসে রেলকেও সুন্দরভাবে সাজাতে হবে**

**----রেলপথ মন্ত্রী**

পাকশী (পাবনা), ৫ ফাল্গুন (১৮ ফেব্রুয়ারি) ː

রেলপথ মন্ত্রী মোঃ জিল্লুল হাকিম বলেছেন, বাংলাদেশ রেলওয়ে হলো একটি পরিবার, এখানে কর্মরত সকল কর্মকর্তা-কর্মচারীগণ সেই পরিবারের সদস্য। নিজ পরিবারের মতো ভালোবেসে রেলকেও সুন্দরভাবে সাজাতে হবে।

আজ ঈশ্বরদী লোকসেড পরিদর্শন ও পাকশী রেলওয়ে কন্ট্রোল অফিস ও বিভাগীয় রেলওয়ে ব্যবস্থাপকের কার্যালয় সরজমিনে পরিদর্শন শেষে পাকশী বিভাগীয় রেলওয়ে ব্যবস্থাপকের কার্যালয়ের সভাকক্ষে কর্মকর্তাগণের সাথে মতবিনিময় সভায় প্রধান অতিথির বক্তব্যে এসব কথা বলেন মন্ত্রী।

রেলমন্ত্রী বলেন, প্রাইভেট অরগানাইজেশনগুলো ভালো কাজ করে বিধায় তাদের কখনো লোকসান হয় না। রেলকে নিজের মনে করে আন্তরিকভাবে কাজ করলে, রেল একটি লাভজনক প্রতিষ্ঠানে পরিণত হবে। অন্যেরা যদি পারে, আমরা কেন রেলের পরিবর্তন করতে পারব না, আমরা অবশ্যই পারব। মানুষ ট্রেনে যাওয়ার সুযোগ পেলে অন্য কোন পরিবহন ব্যবহার করতে চায় না। আমরা এই সুযোগটাকে কাজে লাগিয়ে রেলের আয় বৃদ্ধি করতে পারি। রেলের সমস্যাগুলো সমাধান করতে পারলে ও আয় বৃদ্ধি হলে রেলওয়ে কর্মকর্তা কর্মচারীদের জীবনমানের পরিবর্তন হবে । তার জন্য যাত্রীদের সেবা নিশ্চিত করতে হবে, যাতে মানুষ নির্বিঘ্নে পরিচ্ছন্নভাবে ট্রেনে যাতায়াত করতে পারে সেই দিকে খেয়াল রাখতে হবে।

ঈশ্বরদী লোকসেড পরিদর্শনকালে সাংবাদিকদের সাথে কথা বলার সময় মন্ত্রী বলেন, স্বল্প আয়ের মানুষের কথা বিবেচনা করে প্রধানমন্ত্রী বিএনপি আমলে ধ্বংসপ্রাপ্ত রেলকে পুনরুজ্জীবিত করেছেন এবং চেষ্টা করছেন রেলকে সুন্দরভাবে সাজাতে, তাঁর নির্দেশনা অনুযায়ী রেলকে সাজানোর জন্য আমরা কাজ করছি। শ্রমিক সংকট নিরসনের জন্য নতুন লোক নিয়োগ করে প্রশিক্ষণের মাধ্যমে দক্ষ করে, রেলের উন্নয়নে তাদেরকে কাজে লাগানো হবে । প্রধানমন্ত্রী স্মার্ট বাংলাদেশ বিনির্মাণে কাজ করে যাচ্ছেন, বাংলাদেশ রেলওয়ে ও রেলপথ মন্ত্রণালয় স্মার্ট বাংলাদেশের অংশীদার হওয়ার জন্য কাজ করছে। ওয়ার্কশপগুলোকে আরো কর্মক্ষম ও আধুনিকভাবে সম্প্রসারিত করার জন্য কাজ চলমান রয়েছে।

#

সিরাজ/সায়েম/শফি/সঞ্জীব/শামীম/২০২৪/১৮১৫ঘণ্টা

Handout Number: 3049

**Government appoints Zokey Ahad as the new**

**High Commissioner of Bangladesh to Mauritius**

Dhaka, 18 February :

The government has decided to appoint Zokey Ahad, currently serving as the Consul General of Bangladesh Consulate General in Kunming, China, as the next High Commissioner of Bangladesh to Mauritius.

A career diplomat, Zokey Ahad belongs to the 17th batch of BCS (Foreign Affairs) Cadre. Joining the service in 1998, he has served extensively both at home and abroad. In his distinguished diplomatic career, he has served in various capacities in Bangladesh missions in Beijing, The Hague, Manchester and Kolkata.

A graduate from Dhaka City College, Zokey Ahad holds a Master of Commerce from Jagannath University and an MBA from IBA, Dhaka University. Besides, he also earned a Master of Arts in Diplomacy and Trade from Monash University in Australia. He took part in several professional training courses both at home and abroad.

#

Masum /Sayeam/Shafi/Sanjib/Shamim/2024/1830 hours

তথ্যবিবরণী                                                                                                    নম্বর : ৩০৪৮

**পার্বত্য প্রতিমন্ত্রীর সাথে ই ইউ রাষ্ট্রদূতের সাক্ষাৎ**

ঢাকা, ৫ ফাল্গুন (১৮ ফেব্রুয়ারি) ː

পার্বত্য চট্টগ্রাম বিষয়ক প্রতিমন্ত্রী কুজেন্দ্র লাল ত্রিপুরার সাথে আজ ইউরোপীয় ইউনিয়নের রাষ্ট্রদূত Charles Whiteley সহ প্রতিনিধিগণ সাক্ষাৎ করেন। এসময় মন্ত্রণালয়ের সচিব মো. মশিউর রহমান, অতিরিক্ত সচিব প্রদীপ কুমার মহোত্তম, যুগ্মসচিব মো. হুজুর আলীসহ মন্ত্রণালয়ের কর্মকর্তাগণ উপস্থিত ছিলেন।

উন্নয়ন সহায়তাকারী ইউরোপীয় ইউনিয়ন, মানুষের জন্য ফাউন্ডেশন ও ইউএনডিপি সম্মিলিত অংশের সমন্বয়ে পার্বত্য চট্টগ্রামে রাঙ্গামাটি জেলার ৩টি উপজেলা, বান্দরবান জেলার ৩টি উপজেলা ও খাগড়াছড়ি জেলার ২টি উপজেলার মোট ২৬টি ইউনিয়নে দারিদ্র্য বিমোচনে ২০ হাজার অতি দরিদ্র পরিবারের ৯৮ হাজার মানুষকে সহায়তা প্রদান করার লক্ষ্যে প্রকল্প গ্রহণ করেছে। প্রতিনিধিদল এসব হতদরিদ্রদের দারিদ্র্য বিমোচনে সহযোগিতার ক্ষেত্রসমূহ বৃদ্ধিসহ কার্যকর পদক্ষেপ গ্রহণ করবে বলে প্রতিমন্ত্রীকে আশ্বস্ত করেন। প্রকল্পের মূল উদ্দেশ্য হলো তিন পার্বত্য জেলায় অতি দরিদ্র পরিবারের দারিদ্র্য হ্রাস ও জলবায়ু সহনশীল জীবন জীবিকা নির্বাহে সহায়তা প্রদান। প্রকল্পের অন্তর্ভুক্ত রয়েছে- কমিউনিটি পরিচালিত মার্কেট কালেকশন পয়েন্ট- যার মধ্যে রয়েছে প্রত্যন্ত অঞ্চলে স্যাটেলাইট ক্লিনিক ও স্বাস্থ্য ক্যাম্প পরিচালনা; শিশুদের বৃদ্ধি পর্যবেক্ষণের জন্য পারিবারিক পরিদর্শন; মাঝারি, তীব্র ও অপুষ্টি শিশুদের জন্য খাদ্য প্যাকেজ।

প্রতিমন্ত্রী কুজেন্দ্র লাল ত্রিপুরা প্রতিনিধিদলের কথা শোনেন এবং তাদের এ উদ্যোগকে ধন্যবাদ জ্ঞাপন করে বলেন, প্রধানমন্ত্রী শেখ হাসিনা স্মার্ট বাংলাদেশ গড়ায় জলবায়ু সহনশীল পর্যায়ে নিয়ন্ত্রণ ও দারিদ্র্য বিমোচনের দিকটিকে অধিকতর গুরুত্বের সাথে দেখছেন। তিনি বলেন, সরকার দেশি-বিদেশি সাহায্যকারী সংস্থাসমূহের এ ধরনের কল্যাণকর উদ্যোগকে সাধুবাদ জানায়।

মন্ত্রণালয়ের সচিব মো. মশিউর রহমান ইউরোপীয় ইউনিয়ন, মানুষের জন্য ফাউন্ডেশন ও ইউএনডিপি’র উদ্যোগে পার্বত্য চট্টগ্রাম অঞ্চলে পার্টনারশিপ ফর রেজিল্যান্ট লাইভলিহুডস ইন সিএইচটি প্রকল্প গ্রহণের মাধ্যমে জলবায়ু ও দারিদ্র্য বিমোচনে গৃহীত উদ্যোগ গ্রহণের জন্য প্রতিনিধি দলকে ধন্যবাদ জ্ঞাপন করেন। সরকার সবসময়ই এ ধরনের উন্নয়ন কাজে দেশি বিদেশি সংস্থার গৃহীত প্রকল্পগুলো বাস্তবায়নে প্রয়োজনীয় সহযোগিতা প্রদানে অত্যন্ত আন্তরিক রয়েছে বলে জানান পার্বত্য সচিব মো. মশিউর রহমান।

#

রেজুয়ান/সায়েম/শফি/সঞ্জীব/শামীম/২০২৪/১৭৫০ঘণ্টা

তথ্যবিবরণী                                                                                                    নম্বর : ৩০৪৭

**শিক্ষামন্ত্রীর সাথে বাংলাদেশে নিযুক্ত ইউরোপিয়ান ইউনিয়নের অ্যাম্বাসেডরের সাক্ষাৎ**

ঢাকা, ৫ ফাল্গুন (১৮ ফেব্রুয়ারি) ː

আজ শিক্ষামন্ত্রী মহিবুল হাসান চৌধুরীর সাথে সচিবালয়ে তাঁর অফিসে সাক্ষাৎ করেছেন বাংলাদেশে নিযুক্ত ইউরোপিয়ান ইউনিয়নের অ্যাম্বাসেডর Charles Whitely। এ সময় আরো উপস্থিত ছিলেন মাধ্যমিক ও উচ্চশিক্ষা বিভাগের সচিব সোলেমান খান, ইউরোপিয়ান ইউনিয়ন ডেলিগেশনের হিউম্যান ক্যাপিটাল ডেভেলপমেন্টের টিম লিডার Jurate Smalskyste।

সাধারণ শিক্ষার সাথে কারিগরি ও বৃত্তিমূলক শিক্ষার উন্নয়নে অতীতের মতো ভবিষ্যতেও বাংলাদেশের সাথে কাজ করার আগ্রহ প্রকাশ করেন ই ইউ অ্যাম্বাসেডর ।

প্রতিনিধিদল বাংলাদেশের নারীদেরকে ইউরোপিয়ান ইউনিয়নভুক্ত বিভিন্ন দেশের ভাষা শিক্ষা এবং বিভিন্ন দক্ষতা বৃদ্ধি করার ক্ষেত্রে সহায়তা করার বিষয়ে সহযোগিতা করতে চান ইউরোপিয়ান ইউনিয়ন যাতে বাংলাদেশের নারীরা ইউরোপের বিভিন্ন দেশে বিভিন্ন ক্ষেত্রে অবদান রাখতে পারে।

#

খায়ের/সায়েম/শফি/সঞ্জীব/শামীম/২০২৪/১৮০৫ঘণ্টা

তথ্যবিবরণী                                                                                                    নম্বর : ৩০৪৬

**মাধ্যমিক পর্যায়ের পাঠ্যক্রমে পর্যটন শিক্ষা অন্তর্ভুক্তকরণের ব্যবস্থা গ্রহণ করা হবে**

**- বিমান ও পর্যটন মন্ত্রী**

ঢাকা, ৫ ফাল্গুন (১৮ ফেব্রুয়ারি) ː

বেসামরিক বিমান পরিবহন ও পর্যটন মন্ত্রী মুহাম্মদ ফারুক খান বলেছেন, মাধ্যমিক পর্যায়ের পাঠ্যক্রমে পর্যটন শিক্ষা অন্তর্ভুক্তকরণের ব্যবস্থা গ্রহণ করা হবে।

আজ সচিবালয়ে বেসামরিক বিমান পরিবহন ও পর্যটন মন্ত্রণালয়ের সভাকক্ষে ট্যুর অপারেটরস এসোসিয়েশন অভ্‌ বাংলাদেশ এর নির্বাহী কমিটির সদস্যদের সাথে বৈঠককালে মন্ত্রী একথা বলেন।

মন্ত্রী বলেন, বর্তমান সরকার দেশের পর্যটন শিল্পের বিকাশের জন্য দক্ষ জনবল তৈরিতে গুরুত্ব দিচ্ছে। প্রশিক্ষিত জনবল তৈরির লক্ষ্যে ইতোমধ্যে বাংলাদেশের বিভিন্ন বিশ্ববিদ্যালয়ে এবং উচ্চমাধ্যমিক পর্যায়ে পর্যটন সংক্রান্ত শিক্ষা অন্তর্ভুক্ত হয়েছে। এবার আমরা চেষ্টা করব মাধ্যমিক পর্যায়েও পর্যটন বিষয়ক শিক্ষা চালু করার। এ বিষয়ে আমরা শিক্ষা মন্ত্রণালয়ের সাথে কথা বলে ব্যবস্থা গ্রহণ করব।

মন্ত্রী আরো বলেন, দেশের পর্যটন শিল্পের উন্নয়নকে বেগবান করতে হলে বেসরকারি খাতকে এগিয়ে আসতে হবে। আমরা বেসরকারি খাতকে সর্বোচ্চ নীতিগত সহায়তা দিতে প্রস্তুত। বেসরকারি ট্যুর অপারেটরদের দীর্ঘদিনের দাবি ইনবাউন্ড ট্যুর অপারেটরদের ব্যাংকিং চ্যানেলে সংগৃহীত বৈদেশিক মুদ্রার টোটাল বিলের ওপর ১০% অগ্রিম কর কাটা বন্ধ করা এবং পর্যটকদের পরিবহন সেবা দেয়ার জন্য ট্যুর অপারেটরদের শুল্কমুক্ত সুবিধায় গাড়ি আমদানির বিষয়ে আমরা জাতীয় রাজস্ব বোর্ডের সাথে কথা বলব।

ফারুক খান বলেন, বিদেশি পর্যটক বৃদ্ধির জন্য অন এরাইভাল ভিসার আওতা বৃদ্ধির পাশাপাশি ই-ভিসা চালুকরণের বিষয়ে স্বরাষ্ট্র মন্ত্রণালয়ের সাথে পর্যটন মন্ত্রণালয়ের কাজ চলছে। পাশাপাশি প্রচারণার অংশ হিসেবে বছর জুড়ে বিদেশি সোশ্যাল মিডিয়া ইনফ্লুয়েন্সারদেরও আমন্ত্রণ জানানো হচ্ছে। বিশ্বের বিভিন্ন দেশে অবস্থিত বাংলাদেশের দূতাবাসগুলো যাতে বাংলাদেশের পর্যটন গন্তব্যগুলোকে আরো জোরালোভাবে সংশ্লিষ্ট দেশের নাগরিকদের কাছে উপস্থাপন করে সেই বিষয়েও আমরা কাজ করছি। সরকারি এবং বেসরকারি অংশীজনের সম্মিলিত প্রয়াসেই বাংলাদেশের পর্যটন শিল্প সামনে এগিয়ে যাবে।

বৈঠকে বেসামরিক বিমান পরিবহন ও পর্যটন মন্ত্রণালয়ের সচিব মোঃ মোকাম্মেল হোসেন, বাংলাদেশ পর্যটন কর্পোরেশনের চেয়ারম্যান একেএম আফতাব হোসেন প্রামাণিক, বাংলাদেশ ট্যুরিজম বোর্ডের প্রধান নির্বাহী কর্মকর্তা আবু তাহের মুহাম্মদ জাবের, ট্যুর অপারেটরস এসোসিয়েশন অভ্‌ বাংলাদেশের সভাপতি শিবলুল আজম কোরাইশী সহ টোয়াবের নির্বাহী কমিটির সদস্যগণ উপস্থিত ছিলেন।

#

তানভীর/সায়েম/শফি/সঞ্জীব/শামীম/২০২৪/১৭৪০ঘণ্টা

তথ্যবিবরণী নম্বর : ৩০৪৫

**নারীরা কারো ওপর বোঝা নয় বরং নারীরা দেশের সম্পদ**

**-- মহিলা ও শিশু বিষয়ক প্রতিমন্ত্রী**

ঢাকা, ৫ ফাল্গুন (১৮ ফেব্রুয়ারি) :

মহিলা ও শিশু বিষয়ক প্রতিমন্ত্রীর সভাপতিত্বে সুইডিশ এম্বাসেডরের নেতৃত্বে প্রতিনিধিদলের সাথে এক আলোচনা সভায় প্রতিমন্ত্রী সিমিন হোসেন (রিমি) বলেন, নারীরা কারো ওপর বোঝা নয় বরং নারীরা দেশের সম্পদ।

প্রতিমন্ত্রী আজ বাংলাদেশ সচিবালয়ের নিজ অফিস কক্ষে সুইডিশ এম্বাসেডর Alexandra Berg von Linde- এর সাথে সাক্ষাৎকালে এ কথা বলেন।

এসময় দ্বিপাক্ষিক সম্পর্ক উন্নয়ন, জেন্ডার সমতা আনয়ন, নারীর ক্ষমতায়ন, জলবায়ু পরিবর্তনের ফলে নারীদের ওপর প্রভাব, বাল্যবিবাহ রোধ, জেন্ডার বেইসড ভায়োলেন্স, জেন্ডার রেস্পনসিভ বাজেটসহ নানা বিষয়ে আলোচনা হয়।

প্রতিমন্ত্রী বলেন, নারীর ক্ষমতায়ন, বাল্যবিবাহ রোধ, শিক্ষার হার বৃদ্ধিকরণ, নারীদের জীবনযাত্রার মান উন্নয়নে সরকার কাজ করে যাচ্ছে। শিশুমৃত্যু ও মাতৃমৃত্যুর হার কমানো এবং সমতাভিত্তিক সমাজ প্রতিষ্ঠায় সরকার বদ্ধপরিকর।

প্রতিমন্ত্রী আরো বলেন, নারীর জীবনমান উন্নয়নে এবং নারীদের প্রতি সহিংসতা রোধে সচেতনতা বৃদ্ধির কোনো বিকল্প নেই। সেই লক্ষ্যে প্রতিটি জেলা উপজেলায় কিশোর-কিশোরী ক্লাব গঠনের মাধ্যমে নারীদের শিক্ষা সংস্কৃতি খেলাধুলাসহ নানা বিষয়ে সচেতন করা হচ্ছে।

এ সময় সুইডিশ এম্বাসেডর Alexandra Berg von Linde বর্তমান সরকারের প্রশংসা করে বলেন, বাংলাদেশ নারীর ক্ষমতায়নের রোল মডেল এবং সকল সম্ভাব্য সহযোগিতার মাধ্যমে বাংলাদেশের উন্নয়নের ধারাবাহিকতার রক্ষায় বাংলাদেশ এবং সুইডেন একসাথে কাজ করতে চায়।

#

আলম/সায়েম/শফি/সঞ্জীব/রেজাউল/২০২৪/১৮১২ ঘণ্টা

তথ্যবিবরণী                                                                                                   নম্বর : ৩০৪৪

**কোভিড-১৯ সংক্রান্ত র্সবশেষ প্রতিবেদন**

ঢাকা, ৫ ফাল্গুন (১৮ ফেব্রুয়ারি) ː

          স্বাস্থ্য অধিদপ্তরের তথ্যানুযায়ী শনিবার সকাল ৮টা থেকে আজ রবিবার সকাল ৮টা পর্যন্ত ২৪ ঘণ্টায় দেশে ৪৩ জনের শরীরে করোনা সংক্রমণ পাওয়া গেছে। নমুনা পরীক্ষার বিপরীতে রোগী শনাক্তের হার ৮ দশমিক ১৭ শতাংশ। এ সময় ৫২৬ জনের নমুনা পরীক্ষা করা হয়েছে।

          গত ২৪ ঘণ্টায় কোভিড-১৯ আক্রান্ত হয়ে কেউ মারা যায়নি। এ পর্যন্ত ২৯ হাজার ৪৮৬ জন করোনায় মৃত্যুবরণ করেছেন। করোনা ভাইরাসে আক্রান্তদের মধ্যে এখন পর্যন্ত সুস্থ হয়েছেন ২০ লাখ ১৫ হাজার ৪২ জন।

#

 দাউদ/সায়েম/শফি/সঞ্জীব/শামীম/২০২৪/১৭৩০ ঘণ্টা

তথ্যবিবরণী নম্বর : ৩০৪৩

**লেখাপড়ায় স্মার্ট হতে হবে**

**-- পানিসম্পদ প্রতিমন্ত্রী**

বরিশাল, ৫ ফাল্গুন (১৮ ফেব্রুয়ারি) :

লেখাপড়ায় আরো মনোযোগী হওয়ার আহ্বান জানিয়ে পানি সম্পদ প্রতিমন্ত্রী জাহিদ ফারুক বলেছেন,  নিষ্ঠা একাগ্রতা দ্বারা তোমাদের লেখাপড়ার মান আরো উন্নত করতে হবে। মেধা অর্জন করে  তোমাদেরকে এই শিক্ষা প্রতিষ্ঠানের শিক্ষার্থী  হিসেবে পরিচিতি লাভ করতে হবে, প্রতিষ্ঠানের মর্যাদা বৃদ্ধি করতে নিরলস চেষ্টা থাকতে হবে। সর্বোপরি লেখাপড়ায় স্মার্ট হতে হবে।

আজ বেগম তফাজ্জেল হোসেন মানিক মিয়া মহিলা কলেজের ‘বার্ষিক ক্রীড়া প্রতিযোগিতা ও পুরস্কার বিতরণ আনুষ্ঠান-২০২৪’ এ প্রধান অতিথি হিসেবে বক্তব্যে প্রতিমন্ত্রী এসব একথা বলেন।

প্রতিমন্ত্রী বলেন, ডিজিটাল বাংলাদেশ থেকে আমরা এখন ২০৪১ সালে স্মার্ট বাংলাদেশ গড়ার লক্ষ্যে কাজ করে যাচ্ছি। স্মার্ট বাংলাদেশে পৌঁছাতে হলে আমাদের দেশের নাগরিকদের স্মার্ট হতে হবে, আমাদের লেখা পড়ায় স্মার্ট হতে হবে, জ্ঞানে স্মার্ট হতে হবে, চিন্তা চেতনায় স্মার্ট হতে হবে। আমাদের সকল ক্ষেত্রে স্মার্ট হতে হবে তাহলেই আমরা স্মার্ট বাংলাদেশ গড়তে পারব।

গভর্নিংবডির সভাপতি প্রফেসর মোঃ আব্দুল মোতালেব হাওলাদারের সভাপতিত্বে অনুষ্ঠানে বিশেষ অতিথি হিসেবে উপস্থিত ছিলেন মাধ্যমিক ও উচ্চ মাধ্যমিক শিক্ষা বোর্ড বরিশালের চেয়ারম্যান প্রফেসর মোঃইউনুস আলী সিদ্দিকী, মাধ্যমিক ও উচ্চ শিক্ষা অধিদপ্তরের পরিচালক প্রফেসর মোঃ মোয়াজ্জেম হোসেন প্রমুখ।

#

গিয়াস/সায়েম/শফি/সঞ্জীব/রেজাউল/২০২৪/১৮০৭ ঘণ্টা

তথ্যবিবরণী নম্বর : ৩০৪২

**স্বাস্থ্যমন্ত্রী ডা. সামন্ত লাল সেন এর সাথে ব্রিটিশ হাই কমিশনারের সাক্ষাৎ**

ঢাকা, ৫ ফাল্গুন (১৮ ফেব্রুয়ারি) :

আজ স্বাস্থ্য ও পরিবার কল্যাণ মন্ত্রীর দপ্তরে স্বাস্থ্যমন্ত্রী ডা. সামন্ত লাল সেনের সাথে সাক্ষৎ করেছেন ব্রিটিশ হাইকমিশনার Matt Cannel। স্বাস্থ্য শিক্ষা বিভাগের সচিব আজিজুর রহমান ও স্বাস্থ্য শিক্ষা অধিদপ্তরের মহাপরিচালক অধ্যাপক টিটু মিয়া এসময় স্বাস্থ্যমন্ত্রীর সাথে উপস্থিত ছিলেন।

সাক্ষাৎকালে ব্রিটিশ হাইকমিশনার বাংলাদেশের স্বাস্থ্যখাতের নানা উন্নয়নমূলক কর্মকাণ্ডের প্রশংসা করেন। করোনা মহামারিতে বাংলাদেশ বিশ্বের অনেক দেশ থেকে ভালো করেছে বলে জানান ব্রিটিশ হাইকমিশনার। বর্তমানে যুক্তরাজ্যে ৭ লাখ বাংলাদেশি রয়েছে বলেও উল্লেখ করেন তিনি। অনেক শিক্ষার্থী যুক্তরাজ্যে মেডিকেল পড়ালেখা করতেও যাচ্ছেন বলে জানান ব্রিটিশ হাইকমিশনার।

এসময় ব্রিটিশ হাইকমিশনার বাংলাদেশের চিকিৎসা ক্ষেত্রে সহায়তা করতে তার দেশের আগ্রহের কথা জানান স্বাস্থ্যমন্ত্রীকে। বাংলাদেশের স্বাস্থ্যমন্ত্রী ডা. সামন্ত লাল সেন এ প্রসঙ্গে ব্রিটিশ হাইকমিশনারের উদ্দেশ্যে বলেন, যুক্তরাজ্যের সাথে বাংলাদেশের সম্পর্ক অনেক গভীর। বাংলাদেশ বর্তমানে উন্নয়নের অগ্রযাত্রায় এগিয়ে যাচ্ছে। বাংলাদেশের স্বাস্থ্যখাতেও ব্যাপক উন্নতি শুরু হয়েছে। করোনাকালেও বাংলাদেশে হাজার হাজার চিকিৎসক, নার্স নিয়োগ দেওয়া হয়েছে। করোনা মোকাবিলায় বাংলাদেশ বিশ্বে ৫ম স্থান এবং দক্ষিণ এশিয়ায় চ্যাম্পিয়ন হয়েছে। বাংলাদেশে এখন দরকার চিকিৎসক, নার্সদের উপযুক্ত প্রশিক্ষণ দেওয়া।

স্বাস্থ্যমন্ত্রী এ প্রেক্ষিতে ব্রিটিশ হাইকমিশনারের কাছে চিকিৎসক নার্সদের উচ্চতর প্রশিক্ষণের জন্য বাংলাদেশে একটি বিশেষ প্রশিক্ষণ ইনস্টিটিউট করার অনুরোধ জানালে ব্রিটিশ হাইকমিশনারের পক্ষ থেকে এটিকে গুরুত্ব দিয়ে বিবেচনা করবেন তার সরকার বলে জানান Matt Cannel।

ব্রিটিশ হাইকমিশনার উভয় দেশের চিকিৎসক, নার্সদের অধিক হারে অভিজ্ঞতা বিনিময়ের কথা বলেন। একই সাথে যুক্তরাজ্য থেকে বাংলাদেশে অভিজ্ঞ চিকিৎসক, নার্স পাঠানোর কথাও জানান তিনি।

আলোচনায় যুক্তরাজ্য ও বাংলাদেশ আরো টেকনোলিক্যাল সহায়তা বৃদ্ধি ও ভকেশনাল ট্রেনিং এর ব্যাপারেও কথা হয়। বাংলাদেশে যত্রতত্র এন্টিবায়োটিক এর ব্যবহার হ্রাস করা নিয়ে আরো কাজ করতে হবে বলে জানান ব্রিটিশ হাইকমিশনার। এন্টিবায়োটিক ব্যবহার হ্রাস করতে বহুমাত্রিক উদ্যোগ বাংলাদেশ হাতে নিয়েছে বলে এসময় ব্রিটিশ হাইকমিশনারকে আশ্বস্ত করেন স্বাস্থ্যমন্ত্রী ডা. সামন্ত লাল সেন।

আগামী ১০ বছরে বিশ্বে কোভিডের মতো আবারো কোন পেন্ডামিক চলে আসতে পারে বলে চিকিৎসা ক্ষেত্রে বাংলাদেশের গবেষণা আরো বাড়ানো যায় কি না সে ব্যাপারে ভাবার পরামর্শ দেন ব্রিটিশ হাইকমিশনার Matt Cannel। উভয় দেশে ভ্যাকসিন সুযোগ-সুবিধা বৃদ্ধি করা, স্বাস্থ্যসেবার হার বৃদ্ধি করা, চিকিৎসক এবং অন্যান্য স্বাস্থ্যকর্মীদের প্রশিক্ষণ বিনিময় করা নিয়েও কথা বলেন তারা।

#

মাইদুল/সায়েম/শফি/সঞ্জীব/রেজাউল/২০২৪/১৮০৫ ঘণ্টা

তথ্যবিবরণী নম্বর : ৩০৪১

**পরবর্তী প্রজন্মের নিকট সুন্দর বাংলাদেশ রেখে যাওয়াই মূল উদ্দেশ্য**

**--গণপূর্তমন্ত্রী**

রাজশাহী, ৫ ফাল্গুন (১৮ ফেব্রুয়ারি) :

গৃহায়ন ও গণপূর্ত মন্ত্রী র আ ম উবায়দুল মোকতাদির চৌধুরী বলেছেন, ৩০ লাখ শহিদ আর দুই লাখ মা-বোনের নির্যাতনের কথা স্মরণ করলে কেউ বিপথগামী হবে না। অর্থ উপার্জন মুখ্য নয়, পরবর্তী প্রজন্মের নিকট একটি সুন্দর বাংলাদেশ রেখে যাওয়াই আমাদের মূল উদ্দেশ্য। এই উদ্দেশ্য বাস্তবায়নে দেশপ্রেমে উদ্বুদ্ধ হয়ে প্রত্যেকটি কাজ করতে হবে। সংশ্লিষ্ট বিধিবিধান ও আইন-কানুন মেনে কাজ করলে সকল কাজে পাশে থাকার এবং সর্বাত্মক সহযোগিতার আশ্বাস দেন তিনি।

আজ রাজশাহী সার্কিট হাউসে গৃহায়ন ও গণপূর্ত মন্ত্রণালয়ের অধীন দপ্তর ও সংস্থায় কর্মরত রাজশাহী বিভাগের কর্মকর্তাদের সাথে মতবিনিময় সভায় মন্ত্রী এসব কথা বলেন।

বিভাগীয় পর্যায়ে বিভিন্ন দপ্তর সংস্থার কাজে সমন্বয়ের ওপর গুরুত্ব আরোপ করে গণপূর্তমন্ত্রী বলেন, সরকারের সকল দপ্তর ও সংস্থার কাজে যথাযথ সমন্বয় থাকলে দীর্ঘসূত্রিতা হ্রাস পাবে এবং উন্নয়ন পরিকল্পিত হবে। রাজশাহীতে গৃহায়ন ও গণপূর্ত মন্ত্রণালয়ের অধীন দপ্তর ও সংস্থার কার্যক্রমের সাথে সিটি কর্পোরেশনসহ সকল প্রতিষ্ঠানের সমন্বয় সাধনের জন্য তিনি সংস্থা প্রধানদের নির্দেশনা প্রদান করেন।

মন্ত্রী বলেন, সরকারি কর্মকর্তাদের বেতন প্রধানমন্ত্রী শেখ হাসিনা ১২০ শতাংশ বৃদ্ধি করেছেন, তার কাছে চাইতে হয় নাই। আপনারা আপনাদের দক্ষতা, যোগ্যতা ও আন্তরিকতা দিয়ে কাজ করুন। সকল কাজে জনগণের স্বার্থকে প্রাধান্য দিন। নিজেদের মধ্যে দেশপ্রেমের অনুভূতিকে জাগ্রত করুন।

জাতির পিতা বঙ্গবন্ধু শেখ মুজিবুর রহমানের উদাহরণ উল্লেখ করে মন্ত্রী বলেন, মাত্র তিন বছরের শাসন আমলে প্রায় সকল দেশের স্বীকৃতি অর্জনসহ জাতিসংঘে বাংলাদেশের সদস্য পদ লাভ করেছিলেন। তিনি সফল হয়েছিলেন কারণ তার মধ্যে দেশপ্রেম ছিল, মানুষের কল্যাণ কামনা ছিল। আপনাদেরকেও দেশপ্রেমে উদ্বুদ্ধ হয়ে জনগণের স্বার্থে কাজ করতে হবে।

মন্ত্রী বলেন, বঙ্গবন্ধু শেখ মুজিবুর রহমান মাত্র সাড়ে তিন বছর সময় পেয়েছেন। অনেকেই বলেন, সাড়ে তিন বছরে তিনি কী করেছেন? আজকের প্রজন্মতো জানেই না তিনি আমাদের জন্য কী কী করে গিয়েছেন। শেখ মুজিব সাড়ে তিন বছরে একটি আধুনিক রাষ্ট্রের ভিত্তি রচনা করে গিয়েছেন। একটি দরিদ্র রাষ্ট্রকে স্বল্পোন্নত রাষ্ট্রে উন্নীত করেছিলেন। মুক্তিযুদ্ধের সময় পূর্ব পাকিস্তানের সবগুলো থানা ও এসডিও অফিস ছিল পাকিস্তানের। তিনি এগুলোকে বাংলাদেশের থানা ও এসডিও অফিসে রূপান্তর করে ছিলেন। পাকিস্তানের সচিবালয়কে বাংলাদেশের সচিবালয়ে রূপান্তর করেছিলেন। দেশে কেন্দ্রীয় ব্যাংক প্রতিষ্ঠা করে ছিলেন। অবকাঠামোর ব্যাপক উন্নয়ন সম্পন্ন করেন। তাঁর সময়ে সাড়ে তিন হাজার ব্রিজ কালভার্ট পুনর্নির্মাণ করতে হয়েছে।

গৃহায়ন ও গণপূর্ত মন্ত্রণালয়ের সচিব কাজী ওয়াছি উদ্দিনের সভাপতিত্বে আয়োজিত এ মতবিনিময় সভায় বিশেষ অতিথি হিসেবে উপস্থিত ছিলেন গণপূর্ত অধিদপ্তরের প্রধান প্রকৌশলী মোঃ শামীম আখতার, জাতীয় গৃহায়ন কর্তৃপক্ষের চেয়ারম্যান মোঃ মোস্তাফিজুর রহমান এবং রাজশাহী উন্নয়ন কর্তৃপক্ষের চেয়ারম্যান মোহাম্মদ জিয়াউল হক।

অনুষ্ঠানে গণপূর্ত অধিদপ্তর, জাতীয় গৃহায়ন কর্তৃপক্ষ ও নগর উন্নয়ন অধিদপ্তর, রাজশাহীর বিভাগীয় ও জেলা পর্যায়ের কর্মকর্তাগণ উপস্থিত ছিলেন।

#

রেজাউল/সায়েম/শফি/সঞ্জীব/রেজাউল/২০২৪/১৮০০ ঘণ্টা

তথ্যবিবরণী নম্বর : ৩০৪০

**তারেক রহমান বিএনপিকে ধ্বংস করছে**

**-- জাহাঙ্গীর কবির নানক**

ঢাকা, ৫ ফাল্গুন (১৮ ফেব্রুয়ারি) :

বিএনপি নেতা পলাতক দণ্ডপ্রাপ্ত আসামি তারেক রহমান লন্ডনে বসে দলটিকে ধ্বংস করতে চায় বলে মন্তব্য করেছেন বস্ত্র ও পাট মন্ত্রী জাহাঙ্গীর কবির নানক। তিনি দলটির নেতাদের উদ্দেশ্যে বলেন, বিএনপির রাজনীতি টিকিয়ে রাখতে হলে আগে তারেক রহমানকে পরিত্যাগ করতে হবে।

আজ মোহাম্মদপুরস্থ শ্যামলী আইডিয়াল পলিটেকনিক ইনস্টিটিউটের ডিপ্লোমা-ইন-ইঞ্জিনিয়ারিং শিক্ষার্থীদের নবীনবরণ অনুষ্ঠান শেষে সাংবাদিকদের প্রশ্নের জবাবে জাহাঙ্গীর কবির নানক এসব কথা বলেন।

বিএনপি নেতা মঈন খানের দেওয়া এক বক্তব্যের কঠোর সমালোচনা করে মন্ত্রী বলেন, ড. মঈন খান তাদের অপরাধ আড়াল করতে চায়। বিএনপির ব্যর্থতা আড়াল করতে চায়। তারা এখনই যদি তাদের ধ্বংসের কারণ বুঝতে ব্যর্থ হন তবে তাদের ধ্বংস অনিবার্য।

জাহাঙ্গীর কবির নানক বলেন, তাদেরকে (বিএনপি) ধ্বংস করছে লন্ডনে বসে দণ্ডপ্রাপ্ত আসামি তারেক রহমান। নতুবা বারবার তারা অবশ্যম্ভাবী ধ্বংসের দিকে এগিয়ে যাবে। আমি ড. মঈন খানসহ বিএনপি নেতাদের বলতে চাই-আপনারা আসল তথ্য বের করুন, আসল রহস্য বের করুন। জনসমক্ষে বলুন আর না বলুন। দলের অভ্যন্তরীণ সভায় আপনারা এ বিষয়গুলো আলোচনা করুন। নয়তো তারেক রহমান এ দলটিকে নিশ্চিহ্ন করে দেবে। বিএনপি কেন কোনো রাজনৈতিক দলকে নিশ্চিহ্ন করার মাথাব্যাথা বাংলাদেশ আওয়ামী লীগের নেই।

সরকার বিরোধীদের সুস্থ ধারার রাজনীতিতে ফিরে আসার আহ্বান জানিয়ে আওয়ামী লীগের নীতিনির্ধারণী ফোরামের এই নেতা বলেন, আমরা চাই দেশে একটি শক্তিশালী বিরোধীদল। সেই ক্ষেত্রে যারা শান্তি-শৃঙ্খলায় বিশ্বাস করে, গণতন্ত্রে বিশ্বাস করে, মুক্তিযুদ্ধের চেতনায় বিশ্বাস করে এ ধরনের শক্তিশালী বিরোধী দলকে আমরা অভিনন্দন জানাই।

মন্ত্রী নবীন শিক্ষার্থীদের উদ্দেশ্যে বলেন, প্রধানমন্ত্রী শেখ হাসিনা বাংলাদেশকে ইতোমধ্যে ডিজিটাল বাংলাদেশ প্রতিষ্ঠা করেছেন, এখন তিনি লক্ষ্য স্থির করেছেন স্মার্ট বাংলাদেশ প্রতিষ্ঠা করার। পাট ও বস্ত্র মন্ত্রী বলেন, প্রধানমন্ত্রী শেখ হাসিনার নেতৃত্বে "রূপকল্প-২০৪১" বাস্তবায়নের মাধ্যমে স্মার্ট বাংলাদেশ গড়তে দক্ষ কারিগর হিসেবে শিক্ষার্থীদের অগ্রণী ভূমিকা রাখতে হবে।

নবীনবরণ অনুষ্ঠানে বাংলাদেশ কারিগরি শিক্ষা বোর্ডের চেয়ারম্যান মোঃ আলী আকবর খান, ঢাকা মহানগর উত্তর আওয়ামী লীগের সভাপতি শেখ বুজলুর রহমান, শ্যামলী আইডিয়াল পলিটেকনিক ইনস্টিটিউটের সভাপতি অধ্যক্ষ এম এ সত্তারসহ স্থানীয় আওয়ামী লীগ ও সহযোগী সংগঠনের নেতাকর্মীরা উপস্থিত ছিলেন।

#

সৈকত/সায়েম/সঞ্জীব/রেজাউল/২০২৪/১৭৪৬ ঘণ্টা

তথ্যবিবরণী নম্বর : ৩০৩৯

টেলিভিশন চ্যানেলে স্ক্রল আকারে প্রচারের জন্য

**সকল ইলেকট্রনিক মিডিয়া**

ঢাকা, ৫ ফাল্গুন (১৮ ফেব্রুয়ারি) ː

সরকারি-বেসরকারি টিভি চ্যানেলসহ অন্যান্য ইলেকট্রনিক মিডিয়ায় নিম্নোক্ত বার্তাটি স্ক্রল আকারে প্রচারের জন্য অনুরোধ করা হলো :

**মূলবার্তা:**

“পবিত্র রমজানে অত্যাবশ্যকীয় পণ্যে সরবরাহ স্থিতিশীল রাখার লক্ষ্যে ভোক্তা সাধারণকে রমজানের শুরুতে একসাথে অধিক পণ্য ক্রয় না করার পরামর্শ জানিয়েছে বাণিজ্য মন্ত্রণালয় ।”

#

শরিফুল/ফাতেমা/রাসেল/শামীম/২০২৪/১৪১৯ ঘণ্টা